CELEX: 62020TN0569
Language: hu
Date: 2020-09-07 00:00:00
Title: T-569/20. sz. ügy: 2020. szeptember 7-én benyújtott kereset – Stichting Comité N 65 Ondergronds Helvoirt kontra Bizottság

9.11.2020   
            
            
               HU
            
            
               Az Európai Unió Hivatalos Lapja
            
            
               C 378/40
            
         
      2020. szeptember 7-én benyújtott kereset – Stichting Comité N 65 Ondergronds Helvoirt kontra Bizottság
      (T-569/20. sz. ügy)
      (2020/C 378/51)
      Az eljárás nyelve: holland
      
         Felek
      
      
         Felperes: Stichting Comité N 65 Ondergronds Helvoirt (Helvoirt, Hollandia) (képviselők: T. Malfait és A. Croes ügyvédek)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a felperesnek a CHAP (2019) 2512 ügyet az 1367/2006/EU rendelet 2. cikkének (2) bekezdése alapján lezáró határozat belső felülvizsgálata iránti kérelmét elfogadhatatlannak nyilvánító, 2020. július 6-i bizottsági határozatot;
               
            
                  —
               
               
                  utalja vissza az ügyet a Bizottsághoz annak érdekében, hogy a kérelmet nyilvánítsa elfogadhatónak, és érdemben döntsön;
               
            
                  —
               
               
                  kötelezze a Bizottságot a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes a következő jogalapokra hivatkozik.
      
                  1.
               
               
                  Első jogalap: az Aarhusi Egyezmény 1. cikkének és 9. cikke (2) és (3) bekezdésének, az EUMSZ 216. cikknek, valamint a környezeti ügyekben az információhoz való hozzáférésről, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló Aarhusi Egyezmény rendelkezéseinek a közösségi intézményekre és szervekre való alkalmazásáról szóló, 2006. szeptember 6-i 1367/2006/EU európai parlamenti és tanácsi rendelet (a továbbiakban: aarhusi rendelet) 1. cikke (1) bekezdése d) pontjának, 2. cikke (1) bekezdése g) pontjának és (2) bekezdésének, valamint 10. cikkének megsértése
                  
                              —
                           
                           
                              A Bizottság a megtámadott határozatban úgy ítélte meg, hogy a felperes felülvizsgálati kérelme elfogadhatatlan, mivel e kérelem a Bizottság által igazgatási felülvizsgálati szervként hozott igazgatási aktusra vonatkozik. Az aarhusi rendelet 2. cikke (1) bekezdésének g) pontja az ilyen igazgatási aktusokat kizárja az aarhusi rendelet 10. cikkében előírt felülvizsgálati eljárás hatálya alól. E határozat jogellenes, mivel a felülvizsgálati kérelem egy olyan panaszkezelési eljárás keretében hozott bizottsági határozatra vonatkozik, amelyben a Bizottság tisztán értelmező álláspontot fogad el, így nem jár el igazgatási felülvizsgálati szervként (mint például kötelezettségszegés megállapítása iránti eljárás keretében). A határozat tehát igenis az aarhusi rendelet 10. cikkében előírt felülvizsgálati eljárás tárgyi hatálya alá tartozik.
                           
                        
                              —
                           
                           
                              A Bizottság az elfogadhatatlanságot megállapító határozatával megsértette az aarhusi rendelet és az Aarhusi Egyezmény célkitűzéseit, különösen a környezeti ügyekben az igazságszolgáltatáshoz való hatékony hozzáférés biztosítására irányuló célkitűzést.
                           
                        
                              —
                           
                           
                              Másodlagosan: ha mégis úgy kellene tekinteni, hogy az aarhusi rendelet 2. cikke (1) bekezdésének g) pontja alapján a valamely panasz benyújtását követően hozott bizottsági határozat nem tartozik az aarhusi rendelet 10. cikkében előírt felülvizsgálati eljárás hatálya alá (ami nem így van), akkor úgy kell tekinteni, hogy az aarhusi rendeletnek az e rendelet 2. cikke (1) bekezdésének g) pontjával összefüggésben értelmezett 10. cikke ellentétes az Aarhusi Egyezménnyel, és alkalmazásától – jogellenesség miatt – kivételesen el kell tekinteni.
                           
                        
            
                  2.
               
               
                  Második jogalap: az Aarhusi Egyezmény 5. cikkének, az EJEE 2. és 8. cikkének, az Európai Unió Alapjogi Chartája 2. és 7. cikkének, az EUMSZ 3. cikk (3) bekezdésének, az EUMSZ 9. cikknek, az EUMSZ 168. cikk (1) bekezdésének és az EUMSZ 191. cikk (1) és (2) bekezdésének, valamint a környezeti levegő minőségéről és a Tisztább levegőt Európának elnevezésű programról szóló, 2008. május 20-i 2008/50/EK európai parlamenti és tanácsi irányelv (a továbbiakban: levegőminőségi irányelv) 6., 7. és 23. cikkének, valamint III. mellékletének és IV. melléklete B. szakaszának megsértése
                  
                              —
                           
                           
                              A Bizottság a megtámadott határozatban nem végzett érdemi vizsgálatot, így figyelmen kívül hagyta azt, hogy a holland hatóságok a környezeti levegő minőségét beépített területeken áthaladó forgalmas utcák mentén (így például Helvoirtban is) a járdaszegélytől mindig több mint tíz méter távolságban mérik, ami miatt e helyeken nem mérnek a légszennyezettségi határértékeket meghaladó értékeket, ami ismert kockázatot jelent a közegészségre. A holland hatóságok e gyakorlata ellentétes a levegőminőségi irányelv III. mellékletének C. szakaszával, amely a levegőminőségi vizsgálatot és a mintavételi szondák elhelyezését írja le, és amely többek között rögzíti, hogy e vizsgálatot – amennyiben lehetséges – legfeljebb tíz méterre a járdaszegélytől kell elvégezni.
                           
                        
                              —
                           
                           
                              A Bizottság azt a tényt is figyelmen kívül hagyja, hogy a holland hatóságok Helvoirt érintett környékét városon kívüli területnek minősítik, miközben városi területről van szó, következésképpen téves modellezési technikákat alkalmaznak. Ez is azzal a következménnyel jár, hogy a levegőszennyezettségi határértékek túllépését nem állapítják meg.
                           
                        
                              —
                           
                           
                              Ezenkívül a Bizottság azt is figyelmen kívül hagyja, hogy e jogellenes gyakorlat miatt nemcsak hogy nem mérnek túllépést, hanem ennek következtében Helvoirt környékére még levegőminőségi tervet sem készítettek, noha a holland hatóságok a levegőminőségi irányelv 23. cikkének (1) bekezdése értelmében erre kötelesek lennének.
                           
                        
                              —
                           
                           
                              Végül a Bizottság figyelmen kívül hagyja, hogy a holland hatóságok e jogellenes gyakorlata nemcsak minden uniós polgárnak a helyes környezeti információkhoz való hozzáféréshez való jogát sérti, hanem valamennyi uniós polgár élethez és egészséghez való jogát is.